b"\n_START_ARTICLE_\nTangent (Zvezdna vrata SG-1)\n_START_PARAGRAPH_\nTangent je naslov epizode znanstveno-fantasti\xc4\x8dne serije Zvezdna vrata. Za\xc4\x8dne se z demonstracijo letala X-301, ki so ga izdelali v Obmo\xc4\x8dju 51 in je predelano Goa'uldsko letalo, opremljeno z zemeljsko tehnologijo in oboro\xc5\xbeitvijo. Zaradi zmo\xc5\xbenosti letenja v atmosferi in v vesolju je na\xc4\x8drtovano, da bo slu\xc5\xbeilo kot obramba Zemlje pred napadi Goa'uldov. Prvi testni let, ki ga izvede Teal'c, osupne prisotno voja\xc5\xa1ko osebje in pri naslednjem testnem letu, v katerem je predvidena demonstracija prestrezanja dveh brezpilotnih letal, se Teal'cu pridru\xc5\xbei tudi Jack O'Neill, ostali pa testni let spremljajo iz poveljni\xc5\xa1kega centra Zvezdnih vrat._NEWLINE_Kmalu po vzletu pa Teal'c izgubi nadzor nad letalom, ki se za\xc4\x8dne z veliko hitrostjo samodejno vzpenjati skozi zemeljsko atmosfero in v vesolje. Ko se za\xc4\x8dne naglo oddaljevati od Zemlje, letalo neha pospe\xc5\xa1evati. Ko Teal'c sku\xc5\xa1a ponovno zagnati motorje, se oglasi Apofisov glas, ki pove, da je izdajalcem namenjena smrt v vesolju, letalo pa se bo samodejno vrnilo k njemu. Teal'c oceni, da pot na Apofisov doma\xc4\x8di planet utegne trajati nekaj sto let. Tudi komunikacija z Zemljo postane zelo ote\xc5\xbeena zaradi vse ve\xc4\x8dje \xc4\x8dasovne zakasnitve pri komunikaciji. Samantha Carter in Daniel Jackson predlagata, da v bli\xc5\xbeini Jupitra izvedejo obrat letala s pomo\xc4\x8djo izstrelkov zrak-zrak, katerih raketni motorji bi morda lahko preusmerili pot letala okrog Jupitra nazaj proti Zemlji. Na\xc4\x8drt se izjalovi, saj potisna sila obeh izstrelkov ne zado\xc5\xa1\xc4\x8da za predvideni manever. Izstrelka se nato odtrgata z nosilcev in eden od njih udari v letalo, kar po\xc5\xa1koduje zalogo kisika ter elektri\xc4\x8dne sisteme in skraj\xc5\xa1a pre\xc5\xbeivetje Teal'ca in O'Neilla na vsega 24 ur. Da bi zmanj\xc5\xa1al porabo kisika, se Teal'c potopi v globoko meditacijo._NEWLINE_Zemeljska ekipa se nato obrne na zavezni\xc5\xa1ke rase, \xc4\x8de bi lahko kako pomagale in dobi namig, da ima Tok'ra na Goa'uldskem planetu, ki je najbli\xc5\xbeji Zemlji, svojo ladjo na skrivni nalogi. Samantha Carter in Daniel Jackson se zato skozi zvezdna vrata odpravita na ta planet, kjer ju pobere goa'uldska transportna ladja. Izka\xc5\xbee se, da je na skrivni nalogi Samanthin o\xc4\x8de Jacob, ki je sprva zelo jezen, saj sta Carterjeva in dr. jackson zmotila njegovo nalogo. Vseeno se po pojasnitvi situacije odlo\xc4\x8di pomagati, \xc4\x8deprav je ogor\xc4\x8den, da Zemljani uporabljajo tehnologijo, ki ji niso dorasli. Po nekaj zapletih z okvaro pogona se ladja le pribli\xc5\xbea letalu X-301, kjer sta Teal'c in O'Neill \xc5\xbee skoraj izgubila zavest zaradi pomanjkanja kisika. Da bi ju lahko re\xc5\xa1ili, sta oba brez ustreznih skafandrov primorana izsko\xc4\x8diti iz letala naravnost v vesolje, kjer bi ju pobrali s pomo\xc4\x8djo transportnih obro\xc4\x8dev. Na\xc4\x8drt kljub precej\xc5\xa1nji meri tveganja uspe in posadka letala X-301 je uspe\xc5\xa1no re\xc5\xa1ena."